Buitensporige duur rok en R12 000 vir stukkie troukoek | Maroela Media
Buitensporige duur rok en R12 000 vir stukkie troukoek
Die ikoniese blou-en-wit-blokkiesrokkie wat Judy Garland in die klassieke rolprent, The Wizard of Oz, gedra het, is Saterdag by 'n veiling verkoop.
Die rokkie het 'n merkwaarde $480 000 (ongeveer R4,1 miljoen) by 'n veiling in Beverly Hills, Amerika, behaal. Die koper van die rok, wat deur MGM-kostuumontwerper Adrian gemaak is, bly egter anoniem en dit is onbekend waar die rok gehou gaan word.
Volgens Julien's Auctions het die oorrok en wit pofmoubloes die verwagte prys behaal. 'n Soortgelyke rok wat tydens toetsperiodes vir The Wizard of Oz (1939) gebruik is, het in 2011 $910 000 (ongeveer R7,9 miljoen) behaal. Volgens Darren Julien, afslaer by Julien's Auctions, is die verskil aan prys weens die feit dat daar slegs 'n paar toetsrokke vir die rolprent gemaak is. Die rok wat Garland aangehad het was een van sewe.
'n Stukkie troukoek van prins William en Kate Middleton se onthaal is vir $1 375 (bykans R12 000) verkoop.